Il-presidenza Latvjana tal-Kunsill u l-Parlament Ewropew fil-5 ta' Mejju 2015 laħqu qbil tentattiv dwar abbozz ta' direttiva maħsuba biex jiġi żviluppat aktar suq ta' ħlas elettroniku mifrux fl-UE kollha. Il-qbil intlaħaq waqt laqgħa ta' trilogu informali fi Brussell. "Din id-direttiva l-ġdida se toħloq qafas regolatorju ċar għal diversi tipi ta' atturi ġodda fis-suq li diġà ilhom attivi għal xi snin fil-qasam tal-ħlasijiet bl-internet, jiġifieri fornituri ta' servizzi tal-bidu tal-ħlas u fornituri ta' servizzi ta' informazzjoni dwar kontijiet", qal Jānis Reirs, ministru għall-finanzi tal-Latvja u president tal-Kunsill. "Id-direttiva se tippermetti wkoll tipi ġodda ta' servizzi bħalma huma l-ħruġ ta' strumenti ta' ħlas minn fornituri terzi ta' servizzi ta' ħlas. Dan se joħloq inċentiv ġdid biex tiżdied il-kompetizzjoni u jħeġġeġ l-innovazzjoni fis-suq tal-ħlas. Nemmen li ż-żieda ta' dispożizzjonijiet dwar is-sigurtà u s-superviżjoni se jżidu wkoll is-sigurtà tal-ħlasijiet online u l-ħarsien tal-konsumatur fl-UE." Il-ftehim għad irid jiġi kkonfermat mill-Kunsill ladarba t-test sħiħ tad-direttiva jkun finalizzat fil-livell tekniku. Id-direttiva mbagħad titressaq lill-Parlament Ewropew għal vot fl-ewwel qari, u lill-Kunsill għall-adozzjoni finali. L-abbozz tad-direttiva jinkorpora u jirrevoka direttiva eżistenti dwar servizzi ta' ħlas (id-direttiva 2007/64/KE), li pprovdiet il-bażi legali għall-ħolqien ta' suq uniku għall-ħlas li jkopri l-UE kollha. Id-direttiva riveduta tadatta r-regoli eżistenti għal servizzi ta' ħlas emerġenti u innovattivi, inkluż bl-internet u bil-mowbajl. Tistabbilixxi ġabra komprensiva ta' regoli maħsuba biex jiżguraw ambjent aktar sigur għall-ħlasijiet, b'mod partikolari għal min juża kanali remoti. Id-direttiva toħloq ukoll qafas aktar armonizzat u effettiv għas-superviżjoni mill-awtoritajiet kompetenti nazzjonali. Mill-adozzjoni tad-direttiva oriġinali dwar servizzi ta' ħlas fl-2007 'l hawn, fil-qasam tal-kummerċ elettroniku evolvew metodi innovattivi għall-bidu tal-ħlas. Normalment dawn jifformaw pont ta' software bejn is-sit web tal-bejjiegħ u l-pjattaforma bankarja online ta' min iħallas biex jinbdew ħlasijiet bl-internet abbażi ta' trasferiment ta' kreditu. Dawn is-servizzi, li issa jkoprihom l-abbozz tad-direttiva, jippermettu li l-fornitur tas-servizz tal-bidu ta' ħlas (li qatt ma jkun fil-pussess tal-fondi tal-utent) jipprovdi serħan il-moħħ lill-benefiċjarju li l-fondi meħtieġa għal tranżazzjoni speċifika ta' ħlas ikunu disponibbli fil-kont u li l-ħlas inbeda. Hija prevista wkoll sistema regolatorja li tkopri l-attivitajiet tas-servizzi ta' informazzjoni dwar il-kontijiet. Dawn is-servizzi joffru lill-utent tas-servizz ta' ħlas, pereżempju, informazzjoni aggregata online dwar kont ta' ħlas wieħed jew aktar miżmuma għand fornitur ieħor jew fornituri oħrajn ta' servizzi ta' ħlas. Dan jippermetti li l-utent tas-servizz tal-ħlas ikollu stampa globali tas-sitwazzjoni finanzjarja tiegħu fi kwalunkwe moment. Fl-istess ħin l-abbozz tad-direttiva jippromwovi t-tisħiħ tal-miżuri ta' sigurtà għall-ħlasijiet bl-internet u għall-użu tas-servizzi pprovduti mill-atturi l-ġodda fis-suq imsemmija hawn fuq. Id-direttiva l-ġdida se tiżgura l-awtentikazzjoni b'saħħitha tal-klijenti li tidentifika lill-klijent għal kull tranżazzjoni. Is-sistema l-ġdida u msaħħa ta' superviżjoni se tkompli żżid il-livell ta' sigurtà u l-ħarsien tal-konsumatur f'dan il-qasam. Ladarba d-direttiva tkun ġiet adottata, l-istati membri se jkollhom sentejn biex jittrasponuha fil-liġijiet u r-regolamenti nazzjonali tagħhom.